|  |  |
| --- | --- |
| **OŠ ČEPOVAN**Čepovan 875253 Čepovan | **T** 05/30 72 906**F** 05/30 72 907**E** os.cepovan@guest.arnes.sihttp://www2.arnes.si/~osngcep/indexDavčna št.: 46864237Podračun: 01284-6030671816 |



**ZAPISNIK RODITELJSKEGA SESTANKA – VRTEC**

**28.8.2019 ob 17.00**

**Dnevni red:**

1. **Pozdrav**
2. **Izvolitev predstavnika v svet staršev**
3. **Urnik poslovanja vrtca**
4. **Predstavitev skupine in dela v vrtcu**
5. **Zdravje in prehrana**
6. **Razno**

**Točka 1: Pozdrav**

**Točka 2: Izvolitev predstavnika v svet staršev**

Prisotni soglasno izvolijo go. Agato Slivka, ki je sicer odsotna, vendar se v dogovoru z vzgojiteljicama strinja.

**Točka 3: Urnik poslovanja vrtca**

Zaposleni v vrtcu: vzgojiteljici Branka Ušaj in Ljubica Čubrilović, pomočnici vzgojiteljice Nina Gregorič in Patricija Uršič.

Poslovni čas vrtca: od 6.30 do 16.00.

Starši so izrazili željo, da bi se odpiralni čas spremenil na 6.20. Ker je to potrebo izrazilo 5 staršev za skupno 7 otrok, bo to posredovano ravnateljici, da sproži postopek za podaljšanje urnika poslovanja vrtca.

Programi:

* *Dnevni program* traja od 6 do 9 ur (6.30 – 15.30 oz. 7.00 – 16.00)
* *Poldnevni program* traja od 4 do 6 ur (6.30 – 12.30)

Dnevni in poldnevni programi so namenjeni otrokom od 1. leta starosti do vstopa v šolo in obsegajo vzgojo, varstvo in prehrano otrok.

Vse kar obsega več kot 6 oz. 9 ur je dodatno plačljivo (8€), kar je zapisano in obrazloženo v *»Sklepu o določitvi cen programov v javnih vrtcih v mestni občini Nova Gorica in drugih pogojev v vrtcih«*, pod točko 7. Sklep je dostopen na oglasni deski vrtca. V dogovoru z go. ravnateljico se bo prekoračitve štelo tedensko in dnevno beležilo. Izjemoma, če pride do nepričakovane situacije, nam sporočite in to lahko tudi opravičimo.

Samo starši, ki imajo poravnane vse obveznosti do vrtca, lahko uveljavljajo ugodnosti (znižano plačilo vrtca, ….). MONG bo mesečno preverjala terjatve po vrtcih.

**Točka 4: Predstavitev skupine in dela v vrtcu**

Skupini Sončki in Žarki štejeta skupaj 29 otrok, od tega je 18 dečkov in 11 deklic. Predšolskih je 12 otrok.

V kombiniranem oddelku Sončki je vpisanih 17 otrok, v homogenem oddelku Žarki pa 12 otrok.

Delo v skupini poteka skupno, skupinsko in individualno. Zjutraj se otroci zbirajo v igralnici, v tem času potekajo igre po želji otrok, družabne igre, risanje, barvanje. Prav na začetku potrebujejo mlajši otroci več pozornosti, predvsem otroci, ki se v vrtec uvajajo na novo.

V vrtcu preko dneva poteka ustaljena rutina, kar pomeni, da vse poteka po nekem ustaljenem ritmu, ki ga otroci dobro poznajo.

Pred malico poteka jutranja telovadba, sestavljena iz plesa, rajalnih iger, gimnastičnih vaj in podobno. Pred malico se bosta skupini razdelili, homogena skupina se bo preselila v prostore 1. razreda. Vsaka skupina posebej se zbere v jutranjem krogu, kjer se pozdravimo, pogovarjamo, beremo pravljice, pojemo pesmi, nato pa sledijo vodene dejavnosti.

Vodene dejavnosti so povezane s tematskimi sklopi, ki se raztezajo čez celo leto.

Pred kosilom potekajo dejavnosti na prostem, razni sprehodi v naravi, vodene in proste igre na igrišču, v primeru slabega vremena pa se odpravimo v telovadnico, kadar je prosta.

Kosilo je čas, ko se otroci umirijo, pojejo in se pripravijo na počitek. V igralnici se bodo združili tisti otroci, ki spijo, starejši pa ostanejo v 1. razredu, kjer se bodo igrali ali ustvarjali. Pri uspavanju imajo lahko otroci pri sebi tudi ljubkovalno igračo, ninico. Skupini bosta ločeni vse do 15.30, nato se združita v igralnici oz. telovadnici.

V popoldanskem času se otroci zbujajo, pojedo malico (14.30 – 15.00), nato pa lahko izberejo različne igrače in igre ter se igrajo, predvsem pa v prijetnem vzdušju pričakajo svoje starše.

Ta rutina, ki se ponavlja preko celega tedna, ponuja otrokom občutek varnosti, saj otrok lahko predvideva, kaj se bo zgodilo v naslednjem trenutku.

**Točka 5: Zdravje in prehrana**

Otroci spijo in počivajo tudi v vrtcu, vendar morate starši vseeno poskrbeti, da ima otrok dovolj spanja tudi doma. Trenutno imamo na razpolago 10 ležalnikov in 13 blazin, zato se bo zgodilo, da bodo nekateri otroci, ki so do zdaj spali na ležalnikih, letos na blazinah.

Otrokom v vrtcu pripadajo malica, kosilo in popoldanska malica. Hrana je raznolika, predvsem pripravljena na zdrav način in v korist otroka. Veliko otrok določenih stvari ne je, vendar vztrajamo, da hrano vsaj poskusijo. Vedno je na voljo tudi kruh in sadje, posebej za otroke, ki pridejo zelo zgodaj.

Rezervna oblačila naj imajo vsi otroci v vrtcu, starši pa poskrbite, da boste oblačila redno pregledovali in po potrebi v čim krajšem času prinesete, kar manjka. Če se zgodi, da otroku vseeno posodimo kakšno oblačilo, bo to označeno na etiketi. V nahrbtniku naj imajo otroci vedno vrečko za umazano perilo. Poskrbite, da oblačila tudi prinesete nazaj. Copati naj bodo nedrseči in primerni za vrtec ter podpisani.

Nalezljivih bolezni je v vrtcu veliko, zato je na naši spletni strani brošura, v kateri lahko najdete koristne napotke in nasvete ( <https://os-cepovan.si/obvestila/>).

Bolan otrok NE SME obiskovati vrtca. Če otrok zboli v vrtcu, obvestimo starše in mu zagotovimo miren prostor za počitek, kjer lahko počaka. Bolezni so zelo razširjene in nikakor niso povezane z nehigieno, zato nam sporočite razlog odsotnosti. Ob bolezni nam starši sporočite odsotnost dan prej oziroma če otrok zboli ponoči do 8.30 zjutraj na naše osebne številke. V kolikor otrok ni odjavljen, se prehrana zaračuna.

V vrtcu otrokom ne smemo dajati zdravil, razen če je to predpisano s strani pediatra in je strokoven delavec usposobljen posebej za to.

V vrtcih pride tudi do različnih poškodb, bušk, prask, tudi ugrizov ostalih otrok. Vsega ne moremo vedno preprečiti, tako da v tem primeru rane oskrbimo in vam to tudi sporočimo, ko pridete po otroka.

Glede na naraščajoče število otrok in vedno več alergij ter ostalih bolezni kože, smo se odločili, da otrok v vrtcu ne bomo mazale s kremami (za sončenje) ter uporabljale sprejev proti pikom komarjev ali klopov. Starši sami poskrbite za zaščito otrok pred prihodom v vrtec.

**Točka 8: Razno**

* Rojstne dneve praznujemo v skupini s plesom in pesmijo. Otroci lahko prinesejo suho ali sveže sadje, sok in kakšno sladkarijo (čim manj)
* Publikacijo boste prejeli naknadno
* Ob petkih lahko otroci prinesejo od doma kakšno igračo, za katero morajo sami poskrbeti
* Pogovorne ure bodo vsako 1. sredo v mesecu med 15.00 in 16.00 (starši se boste sami vpisali v obrazec, ki bo visel v igralnici pri vratih); oktobra imajo prednost starši novo vpisanih otrok
* Obvestila za starše nahajajo v easistentu, na oglasni deski in v beležkah (kadar vidite obvestilo v beležki, se spodaj podpišete)
* Otroci bodo pri pripravljanju malice dežurni, predpasnikov ne bodo več nosili domov
* Pred počitnicami boste prejeli obrazec, kamor boste vpisali potrebe po varstvu. Če je vpisanih 5 otrok ali več, bo vrtec odprt, v nasprotnem primeru boste preusmerjeni v Grgar ali Solkan (vpisan otrok mora v tem času res obiskovati vrtec!)
* Otroci prinesejo v vrtec likovno haljo, katero bodo uporabljali pri likovnih dejavnostih
* Predšolski otroci bodo sodelovali v projektu Bralni palček. Skupaj s starši doma preberejo 3 pravljice, nato v vrtcu pripovedujejo obnovo
* Otroci od 3. leta naprej bodo sodelovali v projektu Mali sonček. Če ste z otrokom opravili kakšen pohod, nam to sporočite in bomo upoštevali
* Predšolski otroci bodo občasno imeli tudi domače naloge, katere naj naredijo sami
* Naknadno boste prejeli soglasja zaradi novega zakona o varstvu osebnih podatkov
* Na hodniku je škatla izgubljeno/najdeno, kamor lahko tudi sami pogledate
* Ob prihodu pridete starši z otrokom do vrat igralnice, da vas vidimo
* Revije in reklame se nahajajo na hodniku, starši vzamete sami
* Med letom otroke fotografiramo, zato na koncu leta prinesete USB ključ, kamor vam te slike naložimo
* Med potrebščinami so tudi robčki za nos – prinesite vsaj 10 paketkov
* Otroci enkrat na mesec obiskujejo Potujočo knjižnico, kjer poslušajo pravljice in si lahko izposodijo knjige. Predlog je, da bi tudi mlajša skupina obiskovala knjižnico, ne samo predšolski otroci. Urška Magajne je predlagala, da bi potujoča knjižnica prihajala malo prej, če bo to mogoče.
* Predšolski otroci se bodo med letom udeležili plavalnega tečaja v bazenu v Novi Gorici, obveščeni boste pravočasno
* Spomladi bomo imeli spanje v vrtcu kot pripravo na šolo v naravi
* V maju mesecu pa bo izvedena šola v naravi (18.5.-20.5.2020)
* Otroci od 4. leta naprej sodelujejo v projektu Zobna preventiva. Predšolski otroci si bodo v vrtcu umivali zobe
* Čez leto se odvijajo srečanja s starši (delavnice, pohodi, izleti, športni popoldnevi,…)
* Otroci naj prinesejo svoje lončke za pijačo, katere bomo prali v vrtcu
* Skupina Žarki bodo sodelovali v projektu Cici Vesela šola

Zaključni izlet že nekaj časa ni to, kar bi si želeli, zato smo vzgojiteljice letos predlagale, da starši izberejo, kdaj in kako bi ga pripravili. Predlagan je bil piknik, starši se strinjajo, da pripravijo vse potrebno. Za termin in kraj torej poskrbijo starši sami.

Na roditeljskem sestanku je bilo postavljeno vprašanje, za kakšen namen se porabijo materialni stroški, ki so namenjeni vrtcu. Že ves čas je navada, da nekaj potrebščin starši sami nabavijo za otroke pred prihodom v vrtec. Staršem sem razložila, da se materialni stroški porabijo izključno za potrebe vrtca, za dodatne informacije pa sem jih napotila k ravnateljici. V kolikor je kateremu od staršev strošek potrebščin v začetku leta previsok, naj pove nam vzgojiteljicam, da se pomenimo in mogoče kaj spremenimo za prihodnje leto. Predšolski otroci so ponosni na to, da lahko nekaj svojega prinesejo v vrtec in s tem ustvarjajo ter se privajajo na šolsko delo.

Čepovan, 5.9.2019 Zapisala:

 Branka Ušaj